b'\n_START_ARTICLE_\nMarina Vlady\n_START_SECTION_\nBiografija\n_START_PARAGRAPH_\nMarina gim\xc4\x97 rus\xc5\xb3 emigrant\xc5\xb3 \xc5\xa1eimoje. Jos t\xc4\x97vas buvo lak\xc5\xabnas Pirmajame pasauliniame kare ir, \xc5\xa1iam pasibaigus, liko gyventi Pranc\xc5\xabzijoje. Dar prie\xc5\xa1 kar\xc4\x85 baig\xc4\x99s Maskvos konservatorij\xc4\x85, jis tapo operos dainininku Pary\xc5\xbeiaus ir Monte Karlo teatruose, o v\xc4\x97liau - dailininku. Jos motinos \xc5\xa1eima i\xc5\xa1vyko i\xc5\xa1 Rusijos 1919 m. ir Marina ne kart\xc4\x85 pabr\xc4\x97\xc5\xbe\xc4\x97 laikanti save ruse, o 1965 m. buvo pakviesta b\xc5\xabti Maskvos kino festivalio \xc5\xbeiuri nare._NEWLINE_J\xc5\xb3 \xc5\xa1eimoje gim\xc4\x97 4 dukterys, i\xc5\xa1 kuri\xc5\xb3 3 tapo aktor\xc4\x97mis, o viena \xe2\x80\x93 televizijos re\xc5\xbeisiere._NEWLINE_Marina \xc4\x97m\xc4\x97 filmuotis 1949 m. 1955 m. ji susipa\xc5\xbeino su aktoriumi ir re\xc5\xbeisieriumi Robert Hossein, u\xc5\xbe kurio, b\xc5\xabdama vos 17, tais pa\xc4\x8diais metais i\xc5\xa1tek\xc4\x97jo. Jiedu susilauk\xc4\x97 2 s\xc5\xabn\xc5\xb3, Marina nusifilmavo keliuose Roberto filmuose, o 1959 m. jo re\xc5\xbeisuotoje juostoje \xe2\x80\x9eToi, le venin\xe2\x80\x9c vaidino kartu su vyresni\xc4\x85ja seserimi Odile Versois. Tais pa\xc4\x8diais metais j\xc5\xb3 santuoka i\xc5\xa1iro._NEWLINE_6 de\xc5\xa1imtmetyje Marina buvo laikoma antr\xc4\x85ja Brigitte Bardot ir savo laikotarpio sekso simboliu, jos vaidmen\xc5\xb3 amplua ap\xc4\x97m\xc4\x97 tiek komedijas, tiek dramas, o j\xc4\x85 savo filmuose nor\xc4\x97jo matyti geriausi to laikotarpio Pranc\xc5\xabzijos ir Italijos re\xc5\xbeisieriai Jean-Luc Godard, Roger Vadim, Marco Ferreri._NEWLINE_Filmuose angl\xc5\xb3 kalba Marina filmavosi retai, vienas toki\xc5\xb3 \xe2\x80\x93 re\xc5\xbeisieriaus Orson Welles darbas \xe2\x80\x9eChimes at Midnight\xe2\x80\x9c (1965). 1991 m. ji nusifilmavo rus\xc5\xb3 mistiniame filme \xe2\x80\x9eGeriantys krauj\xc4\x85\xe2\x80\x9c, kuriame taip pat vaidino Donatas Banionis._NEWLINE_1963-66 m. ji buvo i\xc5\xa1tek\xc4\x97jusi u\xc5\xbe verslininko Jean-Claude Brouillet, su kuriuo susilauk\xc4\x97 s\xc5\xabnaus._NEWLINE_1969 m. tre\xc4\x8diuoju Marinos vyru tapo \xc5\xbeinomas rus\xc5\xb3 aktorius ir dainininkas Vladimiras Vysockis, ta\xc4\x8diau jiedu da\xc5\xbenai gyveno skirtingose \xc5\xa1alyse \xe2\x80\x93 ji Pranc\xc5\xabzijoje, o jis \xe2\x80\x93 Soviet\xc5\xb3 S\xc4\x85jungoje. Vysockis mir\xc4\x97 1980 m., b\xc5\xabdamas 42 met\xc5\xb3 am\xc5\xbeiaus. Marina yra para\xc5\xa1iusi atsiminim\xc5\xb3 knyg\xc4\x85 \xe2\x80\x9eVladimiras, arba Nutr\xc5\xabk\xc4\x99s skrydis\xe2\x80\x9c apie judviej\xc5\xb3 gyvenim\xc4\x85. 2006 m. Jekaterinburge atidengtas paminklas Marinai ir Vladimirui. _NEWLINE_1981 m. Marina i\xc5\xa1tek\xc4\x97jo u\xc5\xbe gydytojo L\xc3\xa9on Schwartzenberg, kuris mir\xc4\x97 2003 m.'